

[image: cover]






Koni Dick (1943-2023) u Toni Dünn (19432023) si ihres ganze Läbe lang zwe unbekannti Schriftschteuer u Landschafzmaler xi u hei immr nume im chline Dorf Kehrsatz (Chä-siz) bi Wabere gläbt, auso zSwaziland, wo zAmerika äne gäng widr mit Swiden odr Switzerland vrwächslet wirt. Abr wägemene schlichende Subversionsvrdacht u wäge irer Homosexualität, jahrelang hartnäckig witrgschtröit vom ifrsüchtige lokale Oberscht Schwarzeburger vode örtleche Vrsorgixtruppe namens «Suppe mit Schpatz», heisi nie di gringschti Müglechkeit u o nie di chlinschti Chance gha, am sehr bescheidene kultureue Gscheh vo irem eigete chline Land am Usgang vom Gürbetau zwüsche Ungrland u Obrland uf irgende Art u Wis teilznäh u si drum ihres ganze Läbe lang absolut erfouglos u unbekannt plibe. Mängge isch abr froh drum xi.


*









Auso, dr Koni Dick udr Toni Dünn us Chäsiz si widr einisch amene graue, längwilige Sundinamittag im Januar i irer Schtube mit Blick ufd Dorfschtrass bim Konzipiere u bim Repliziere:




	Sichr sis widr nume Legr.


	Wi meinsch?


	Legr! Eifach nume Legr!


	I weis nid, wasde drmit meinsch, Toni.


	Du weisch doch genau, wasi meine! Iz due doch nideso blöd!


	I due nid blöd.


	Mou, du duesch blöd.


	I weis nid, wasde iz widr ufz Mau hesch. Vori isches doch no so schön xi? Aues ischno so richtig guet glüffe mit üs? Mir heis doch no so gäbig gha zäme bim Zmittag mit Härd-öpfuschtock mit Brate u Ärbsli u Rüebli?


	Was isch drann schön xi? Nüt isch schön xi.


	Du schtürmsch widr, Koni.


	
I schtürme nid, du schürmsch, wemers gnau wei wüsse.


	I ha xeit, es sige nume Legr xi. Meh nid.


	Was meinsch drmit?


	Di Schtürmicheibe vodr Gmein weinis doch gäng nume inelege! Ikomensschtür u Vrmö-gensschtür, Grundschtückschür u Dachzieguschtür, Gartehagschtür u Füdleabputzschtür, Töffschtür, Vrwautixschtür, Chrangkekasseschtür, Giguschtür, Iischribixschtür, Ufschribixschtür u Abschribixschtür, drzue ono Tschnurisiecheschtür u Tarschläckixschtür, Pfrlängerixschtür u Fahrzügschtür – uni weis nid was no aues!


	Tübrläbixschtür.


	Ut Abschtärbixschtür.


	Tabchratzixschtür.


	Tsurschtoffschtür.


	Dasch haut eso, Toni. Dasch überau eso. Dasch gäng so xi. Was wosch? Schtüre muesme zahle, o wes eim e chli viu düecht. Abr das geit aune so.


	
Si weinis doch eifach nume inelege, Koni! Dasch doch aues. U drmit isch o grad aues xeit.


	Weli Schtürmicheibe?


	He, dängk di Schtürmicheibe zChüniz äne! Die vodr Gmein!


	Werum?


	Werum, werum! Du machschmi no fertig mit dim blöde Werum, Mano! Xesch hie das Formular? Es Schtürerklärixformular! Hesch das no nie xeh? Weisch nid, was das bedüttet?


	Ja, und? Es Formular isches Formular, meh nid. Es Stück Papir. Numenes gschissnix Schtück Papir, schüsch nüt, nume eis vo zäh Milione Formular idr Zähmilioneschwiz, schü-sch würklech nüt! Mit däm chaschdr grad zFüdle abputze, meh nid. Für meh aus fürz Füdle abputze isch das nid zbruche.


	U när?


	Was, u när?


	Was chunnt när?


	När chunnt nüt meh.


	
Eifach nüt meh? Gar nüt meh?


	Gar nüt meh. Niemeh.


	Tröimsch?


	I tröime doch nid! Ich mache nume mis Züg, dasch aues. I zaagge nidseo dasume wi du, ibi produktiv. Xeschja das aute Tonbandgrät hie. Grundig. Das hettis no nie la hocke.


	Du heschmr widr Asichte, Koni! Di bringenis no id Chrutze! I sägedrs nume! Mir lande beid im höche Auter no idr Chischte, wirsch xeh!


	I ha scho gäng di gliche Asichte wi du gha, Toni, das weischja. Nume du wächslisch Tasichte wi Tungrhose.


	Ich wächsle nüt, Koni! I ha das nid nötig. Mini Asichte si sattufescht u tubelisichr. Das sisi scho gäng xi.


	Ahbah! Wasäch! Blödsinn!


	Schtur u grediuse u nüt vo hingrdüre u vo vorenabe u ungrufe u hingrfüre u hingerzi zrügg! Dert düre bini subr. I ha mini isige Asichte no nie gwächslet, nid so wi du. Sisi bi mir praktisch wi i Schtei gmeisslet. Da chasch druf ga, Koni! I ha Asichte wi i Schtei gmeisslet! Merkdr das!


	Das düngktmi iz no!


	Was düngkti iz no?


	Abah! I rede gar nümm mitr. Es het ke Sinn.


	Iz plötzlech?


	Dini Asichte wi i Schtei gmeisslet! Das hani no gar nie ghört vo dir. Ibi immr drvo usgange, das dini Asichte wi schlappi Schpagetti drhärchöme u überau idr Gägend dasumehange u abelampe.


	Mini Asichte?


	Dini Asichte.


	Wi schlappi Schpagetti?


	Wi schlappi Schpagetti, ja.


	Abelampe?


	Abelampe, ja. Wi bim Dalì.


	Dasch ungrächt!


	Was isch ungrächt?


	
Wi du mini Asichte duesch beurteile, Koni!


	Iz mau ehrlech! Du woschmi ja nume widr


	provoziere! Du wosch, dasi vordr richtig emo-


	zionau zämebriche umi im Schtoub due wäu-


	ze vor Scham udr eis zämegränne u phoupte,


	i sigi gar nideso, widu mi gäng duesch häre-


	schteue u lächerlech mache. Du dängksch wi-


	dr nume ad Tonbanduswärtig.


	Söuidi tröschte? Muesidi psychologisch widr ufschteue? Muesidr Muet mache udr vrzeue, wi guet du im Rahme vo dine bescheidene Müglechkeite daschteisch?


	Due nid blöd!


	I due nid blöd, du duesch blöd, wenn scho!


	I due nid blöd. I due nie blöd, i bine seriöse Ma mit schöne Haar u schöne Ouge umene seriöse Läbeswandu. Uni ha eidüttig gäng di viu schönere Brüue anne aus du.


	Das seisch iz eifach nume so. Drbi hanidr denn eigehändig dini Brüuene usgläse. Zwabere äne, weisch no? Bi dere junge Kolegin, wodr schöni Ouge het gmacht.


	Ja, was ächno aues!


	
I hadr denn ja xeit, was zuedr passt, u was nid. Wes nämlech nach dir ggange wär, hä-tisch du dir denn zWabere äne ja richtigi Schisbrüuene usgläse, u das nume wäge dere übrparfümierte Schlampe dertäne hingr dr Ladethek.


	Dasch nid wahr! Erschtens isch das ke Schlampe xi, sondrn e nätti Kolegin, uni ha zwöitens pungkto Brüue viu dr besser Gschmack aus du. I hadr perfekt Brüuegschmack, weni das hie a dere Schteu mau i auer Bescheideheit darf säge; uf das chasch blindlings ga, u das chasch grad näh wide wosch!


	Das düechtmi no! Dr perfekt Brüuegschmack! Sowit chunnzno!


	Ude ersch Tchleidr! I hadr scho immr xeit, wasde muesch alege u was nid, Koni. Ohni mi wärsch du ja imene Chleidrlade vrlore! Du würdisch dasumelouffe widr letscht Pennr, wi dä vo Bättlähäm! Mit Chleidr usem Brockehus!


	Aba!


	Nüt aba! Es ischeso. I gibe hie sit langem dr schtilistisch Ton a, i mache hie Tmusig, wede so wosch, udu tramplisch gäng nume bling hingrnache.


	I mues grad gredi uselache! Was du hie widr aues vrzapfsch! Das cha eine elei ja gar nid gloube! Weni nid wüsst, dases grad angersume isch, auso grad umgekehrt, wäri iz furchtbar vrworgglet u vrzworgglet wäge dir!


	Wasäch no aues!


	Uni müesst grad am Pole zBäup äne ge vrzeue, was du widr fürne Seich usegla hesch.


	Ja, gang nume zum Pole ge gränne! Dä wirter gärn wittrhäuffe! Dä wirtr zeige, wos düregeit im Läbe. Genau sone huere Schtündeler bruchsch du iz i dim Autr, churz bevor du dr ändgüutig Abgang machsch!


	Dr Pole isch ke Schtündeler.


	Vrzeu ke Seich! Dr Pole isch wou e Schtündeler! Däm louft ja diräkt dr Saft abe vor lutr religiöser Ufregig! Hesch nid xeh, winr gäng Tschnure het müesse abputze mittem Naselumpe? Dr Schpöifr ischim nume so abeglüffe! Sisch nid zum Zueluege xi!


	
Däm louft nüt abe. Är isch wou e Greis worde, unr isch ja nume e Greis, so wi mir übrigens o. Mir sija glich aut, usdr gliche Klass u iz aues Greise worde, obmer wei odr nid. Schliesslech simr denn au zäme hie i Tschueu ggange u si iz au drei scho haubblödi Tattrgreise worde u am Ändi vom Läbe acho, so wi dr Hene o udr Pole o. Mir si schliesslech di vier Heude, wo no übrig plibe si vodr ganze Klass.


	Dängkwou louft däm gäng öppis abe! Bi ihm isches düttlech! Hesch nid xeh? Dä vrlürt ja schtändig sinr Körprseft! Vilech bisletr sogar iz Bett! Genau wi dr Bouvard udr Pécuchet.


	Iz chunnsch widr mit dene zwene Löle hingrfüre! Du muesch gäng di aute Gschichte fü-renäh, um öppis zbewise. Bewis mau öppis ohni dr Flaubert!


	Das hani gar nid nötig. Abr di heimr gfaue. Wenigschtens das, wüu hieume gfautmer sowiso kene meh.


	Dir gfaut no mängs nid, wedr Tag läng isch.


	Dir ämu o. Muesch iz gar nideso tue! Mir hei


	dr glich Gschmack!


	
I säge ja gar nüt!


	Du duesch iz grad, wi wesdi denn nid o intressiert hätti, womr zäme idr französische Literatur gschweuget hei wi imene Vrjüngixbad.


	Di französischi Literatur isch sakrosangkt, das wüssemr. Da darfme nid drübr lache u nüt drann rüttle. Dasche heiligi Zone.


	Abah. Redemr vo öppis angerem. Si hettmr denn nid schöni Ouge gmacht.


	Was iz! Natürlech hezidr übere Ladetisch ewägg schöni Ouge gmacht! I has genau xeh!


	Si isch nume früntlech xi, dasch aues. Abr das isch öppis, wo du gar nid kennsch u nie wirsch vrschtah. Du bisch nämlech dr unfrü-ntlechscht Typ zwüsche Seftige u Bärn, womesech übrhoupt cha vorschteue.


	Bini nid.


	Bisch du wou.


	Bini nid.


	Bisch du wou.


	
Ibi dr früntlechscht Typ, womesech nume


	cha vorschteue.


	Da muesi grad grediuse lache! Usgrächnet du!


	I ha Maniere, im Gägesatz zu dir. I chume usdr chäsizr Obrschicht. Vrgiss das nid. Du nid. Du chunnsch usdr chäsizr Randschicht vodr hingrletschte Ungrschicht.


	I chume usdr Ungrschicht, jawohl, u drzue schtani! Ibi sogar schtouz druf!


	Du redsch aube gäng grad vo grusigem Züg, o weme vo irgendöppis angerem afat. Es brucht nume es Schtichwort zcho, ude geiz grad los mitte Pinlechkeite, ude fahz aube grad a mit dine grusige Perversione.


	Dueni nid. I ha kenr Perversione. I weis nidemau, was das isch.


	Hesch du wou. Du hesches eifach aube gäng grad mitem Ungrlib, so widi ganzi Ungrschicht. Hesch das no nid gmerkt? Di hezo gäng mittem Ungrlib. Das isch bi dir notorisch. Du hesches eidüttig mitte Genitalie u mittr Vrdouig. Meh chunnt vo dire Sitte nid, u meh chunnt vo dire Sitte nie. Du bisch haut eifach e Maniagg.


	I lachemr grade Schranz. Wär geit aune ge vrzeue, dasmr ke Schtiiffe meh härebringe?


	I weis ja nid, was du duesch hirne, u meischtens chumeni ja gar nid nache bi dir, ehrlech xeit. Dungkle Ruess lageret i fasch aune dine Hirnigfäss u gizech immr kulant wine Moore.


	Abr nume wenigi Tage bevor di angere dr Ufschtang plane. U üsi Gägner düe würdig ide Kaschemme schlemme u so di geischtigi Entwicklig vom Vouk hemme.


	Aba! Pfasane lagere desorientiert ide Schpaute u ide Faute vode Röckli vo diverse orientalische Buchtanzgruppene u orientiere sech numeno nachde Mondphase u nachde länge Nase vode Oschtrhase.


	Mänggisch wärde zuesätzlech no di grosse Beschlöinigr vode chline Teili härezoge, abr di usgwisene Fachchreft wei immr nume subr usgleiti u düttlech usglicheni Ränder ha. Vrschteisch? Muesch vode Rändr här dängke, wi dä vo Gämf, wi heisstr iz scho widr, dä Längwiler usemene Chäuer vo Gämf?


	
Du meinsch dr Ludwig Hohl.


	Genau dä. Di wüsse das säubr ganz genau, usi hei das immrno fescht im Griff, wüu audi elektronische Sonderbotschafter, wodi autmodische Malereie adr Tili düe aluege, au die rote, grüene u gäube Vrzierige, wo früechr sichr zimmli uvrschämt guet hei usxeh u wo hüt scho widr gfragt wäre, wüu odi Rohrdommle im Schiuf usse ohni Pouse ufd Schiudr vode änglische Camionöre trumele, usi wei drzue ono umbedingt zäme mitte brave Mugge ude düttleche Zahnlücke ide Bärge idi grüene Gschtrüpp vode bodelose Flechine abegah u drna ungfragt iz Gebüsch idringe u dert ab sofort aus Chrüzrittr u Wandermaler ufträtte.


	Was äch! Es git doch nume ganz weni Glä-geheizarbeiter, wo dr richtig Momänt nid düe vrpasse u o de Riise mit nume eim Oug gwoge si, ude meischte Exote blibt zLäbe sowiso uf Dur entzoge, u zwar energisch, wüu das mystische Wandzeiche, wo scho fasch aui für immr verschwunde hei xeh, das Zeiche adr Wang, vrschteisch, das gheime Zeiche i aune Metzgereie u a aune Brandmure vode vrschtorbene Boumeischtr u o ide jüngschte Brandruine vodr Gschicht.


	Das hani no nie xeh, das blöde Zeiche.


	Das zeigt sech sowiso immr nume am Sunndi am Abe zwüsche Achti u Nüni, unes zieht nume audi Glöibige u audi Glöibigr a, wo zFuess si cho u no nie am Voumond vrzwiflet si.


	Abr odi grusige Schtrasseröibr. Massewis!


	I weis. Wärs nid säubr xeh het, wirz nie gloube. Eine elei isch zschwach drfür.


	Das isch tatsächlech e chli übrraschend, zueggäh, abr wär di düttleche Azeiche vodr Zitt het vrschtange, duezech ufenes unerwünschz Zämeträffe mittem aktueue Zittgeischt odr mitemene aktueue Ungeischt vorbereite.


	Abr o wahri Einzugängr hei lengschtens di richtige Frage gschteut, wärde abr hütt numeno mit übrigplibnige Floskle, Phrase u mit auem übrige Geischtesschrott vrsorget u so eigetlech rundwägg apgwise.


	Apgwise isch richtig, Koni! Wär nume weni odr grad gar nüt vo däm vrschteit, wo iz grad passiert, hez eidüttig einfacher u liechtr im Läbe, wüu di Liechte Brigade vode Seemöwe udi panzerete Chräbskolonie sech nöierdings sicherheizhaubr id Bruethöhline vode Kormorane ude Papageie begäbe u schliesslech dert mite aute Höhlebewohnr di regionau üebleche Mietvrträg übr Chärnschpautig, Angkeblüemli u Bachbumele düe abschliesse.


	Auso e usprägti Schlagafäuigkeit isch eigetlech niene feschtzschteue, u drum erwäge audi nachefougende Wurmfortsätz vode schwarze, tiefergleite Audi mitte tönte Schibe mehrheitlech dr schnäuer oder sogar dr haschtiger Abzug us auem tierische Gglir u Gfotz u us auem schreckleche Züg use, wo passiert isch u wome eifach nid het chönne vorusxeh. Vrschteisch, wasi meine?


	Schpetr abr hettme scho gmerkt, das das aues scho lang vorhär isch vorbereitet xi.


	Ja, das hettme nächär müesse zuegäh. Abr nume es par muetigi Cheibe unes par tröiji Sieche hei iri chrumme Zigerette usdr Not use ide Schpäut vode Rocksöim ude Vorhäng vrschteckt, wüusi lengschtens begriffe hei, das di zwangslose Widrschtäng zwäcklos si udi zwäcklose Zwangslose lengr wärde zwangslos blibe aus vorxeh.


	Einersiz tschaupesi wi Tubeli dürdi witte Fluure vode Foore ude Puure, dürdi witte Floore vode Foune vode Soumäge ude Voukotzete, u mänggisch abr o dürdi änge Fläschehäus vode Unbeschnittene, de Unbeschtrittene ude Unxittete, u angersiz vrschtecke sisech ide chum sichtbare Schpaute vode Aute mitte vile Faute ude grobe Bouelesache anne ude müglechscht grosse Bluememuschtr ufde Hemmli.


	Nume di Vrzagte udi Ungfragte wehre sech aube nones Zittli gäge di unberächtigte Schlä-mperlige, womene het aghängkt, gäge di fautsche Vorwürf, wosi hei müesse ghöre, u gäge di ganz u gar unbefridigende Ufgabeschtelige, wosi denn aube hei müesse entgägenäh, nume wüu e gnaueri Igab no nid di erforderleche Resultat het pracht.


	I weis! I weis! Nume dr Klarheit vodr Schprach isches zvrdangke, dase gwüssi Vrschtä-ndlechkeit nid eifach ufdr Schrecki blibt lige udi angere numeno blöd ggaffe, wüu jedes einzelne Tönli sis Böhnli het, u jedes einzelne Chrönli vrdient i däm ganze Schiskonzept sis magere Löhnli, u jede usgwachsnig Glon ische einzige Hohn ufem Mohn. Vrschteisch, wasi meine?


	E usgwachsnige Hohn, ja. I weises ja. Du mueschmers nid no äxtra ungert Nase ribe.


	Drum isch für aui Sittefüessler u Boumlöiffr vorxorget, u audi füdleblutte Wiener Sängerchnabe chönne zäme mitte Wiener Würschtli, auso zäme mitte Wienerli, äntlech ufatme u abfahre.


	Uf längi Schtreckine use ergähsech sogar gfäuigi Nutzlosigkeite, wosech drzue psungers i nützleche Gfäuigkeite gfaue, wosech auso i gfäuigere Ergäbeheizadrässe ergöh, aus übrhoupt dängkbar, wo ide Ouge vo aune angere würklech viu zpinlech würke, so dasme drvo mues usgah, dasme audi vrgässene Einzuheite udi Zirkuszäut, wo lengschtens parat schtöh, nid eifach nume duet umringe, u wo nächär eifach chönne düregheie u abegmacht wärde.


	
Si müesse doch aui grad aschliessend i ihrer Xamtheit, i ihrer Füui u i ihrer umfassende Integralität absolut vrschwige blibe u vorwiegend i ihrem eigete Schtumpf- u Schtarrsinn schtif u schtumm verblibe, nid wahr? Isches nideso? Hani rächt odr nid? Bini richtig informiert?


	Du hesch gäng rächt, du Löu, das wüssemr doch! Me darf abr trotzdäm übrrascht si, aber uf ke Fau dörfe o di Tagesinahme drvo betroffe wärde. Es isch vorderhand ganz usgschlosse, dasme zrügg zude aute Indefinitpronome, Wahrnähmixschtörige, Glägeheizglä-geheite u zude nöie Indezisitäte vode Stromlinieforme zrügg geit.


	I däm sisech aui Teilnähmr vode ouschtralische Outorenne ude pazifische Orientierixlöif ganz u gar einig, Toni, unes blibt usgschlosse, dassi i au irne troffene Abmachige u vorsorgleche Beurteilige würde u chönnte odr müesste vrzichte.


	I einige wenige Fäu heisech abr di Abschtäng zwüsche de ungnaue Prognose ude Azeiche vode vrlauerete Umschtäng vom genereue Aseike dütlech vränderet, so das hüt leidr keni nöie Usnahme meh chönne gmacht wärde.


	Übr gwüssi Vorgabe u vrschidenartigi Vorlage wirt abr ide Vereine vodr Buttrzentrale u grad ide dütsche Marketenderschtützpungkte no lang nid gredt odr sogar vrhandlet; me mues ja ide meischte Fäu zersch mau für Planixsicherheit vor auem im ganz intime Intimbereich, auso idr private Pschütti, abr o idr öffentleche Wassrvrsorgig sorge.


	Das hesch iz abr widr einisch schön usegschaffet, Toni! Abr iz scho widr e ernöiti Widerigliderig idi scho lang usschtehende Kontroverse zwüsche de wahrhaft ungerschidlechschte Konsärvebulldozer ude japanische Konzärtpianischtinne zvrlange, isch u blibt ganz u gar usgschlosse, usi würkt im Rahme vode tektile ude tektonische Vrwärfige numeno wine blassi Episode ide nüechterne Erkennixforme, einersiz vonere schpontane Flä-schepfandabgab odr vonere Konsärvebüchserückgab, wede so wosch, angersiz umene eidüttige Wägwärfwiue unger lutr Glichxinnte. Wi gäng.


	
Da hesch o widr rächt, Koni. Wode rächt hesch, hesch eifach rächt. Aui angere Argumänt vrschteckesech wi xeit ide viune Schpäut zwüsche de ungrschidlechschte Baukelage vode Böde ude Tiline, wosi idr Regu immr widr wärde zfinge si, bis zum Sangkt Nimmerleinstag, wes mues si.


	Abr nid i die Betrachtige mit ibezoge blibe auerdings audi Näschtbeschmutzr udi Schtö-refride, di Schärmüs, di Salamanderchünige udi Lumpeproletarier, wüu uf jedi Absaubig u Abschpautig vo vorgfasste Herbizid ide Kolonie usse, uf jedi Ungerwärfig vode Amsle ude Drossle im normale Tagesbereich vode chemische Fungizid ude Schtrotoskop vode brasilianische Schtossgarette chönne o Tiwohnr vode vrschneite Bärgzone ude vrrägnete Flachlandusdehnige dangkend vrzichte, usi chö-nne minetwäge aube grad aschliessend zfride u glücklech abdangke u für immr vrschwinde.


	I weis nid rächt, Koni.


	Was weisch nid rächt?


	Di liecht fragwürdige Usschweifige vode Singvögu udi obsolete Nachbearbeitige vode örtleche Räbbärgschnägge hege u pflege u bewege doch nume di vile schöne Gomfischnittene, zwar merkbar, ivrschtange, aber nid nachhautig, unes fragzech langsam, wi mänggisch di plagete Wassramsle no söue bemüeht wärde, nume um im Schatte vonere uraute Bachblächformazion unger de vile rabeschwarze Chuechebläch gnue Vorschuss zleischte, wüu nüt cha doch, ehrlech xeit, di texanische Chöttischträflinge i ihrem Vorgehe no ärnschthaft ufhaute. Isches nideso?


	Das xeni oso. Es isch wis isch, unes mues wis mues, unes geit wis geit, unes cha nume so lang wis geit.


	Si heisech ja tatsächlech scho zu salomonische Bachpułvergnosseschafte zämegschlosse u dängke langsam u gmeinsam adi firlechi Ernennig u Anerkennig vode usxuechtischte Bleischtiftzeichner ude bescheidenschte Chü-migarner unger irne Mitglidr, udi firlechi Uszeichnig vode handgschribene Bewärbige vode schleuschte Kontradmiräu ude gfitztischte Salongeneräu blibe praktisch unerwähnt. Wi gäng.


	
Abr nume Tnachfougr ut Schpätnachfougr vode schottische Sottisesammler wehresech no erfouglos drgäge, u so cha fougerichtig ere erfröilechere Zämefüehrig vode blaue Umzuxmanne nüt Bewegenz meh im Wäg schtah, wemi fragsch.


	Wär dZeiche vodr Zit äntlech xeh het, choufzech iz schone marmorierte Guguhopf diräkt am Schtrand vom Marmarameer, nume wüu dKanone vo Navarone Tag u Nacht häu erlüchtet gägez tiefblaue Nüt grichtet blibe u wahrschinlech schtrategisch xeh numeno uf di heiligi Nidrkumpft vom Schtrahlechünig warte.


	Im schlimmschte Fau müesse odi viufäutige Beweggründ vode enttüschte Bärgbewohnr liecht abgänderet de nöie Fakte apasst wärde, o wesech aues drgäge schtröibt usech aues drgäge ufschteut, wassech no lat la ufschteue im ganze Gschtürm mitte Türm im Gwürm.


	Ja, abr nume di schträngglöibige Katholike häbe sech, zäme mitte liechtglöibige Konzertante ude abgflachte Medielüt, immrno erfougrich im schnäufliessende Fliessgwässr uf, wo di runde, flache Schteine ufem Grund vom Flussbett wittr muntr dasumepurzle u dasumetrole, wi we nüt passiert wär u aus obse würklech nüt chönnti ufhaute, was ja tatsächlech anere Realität u nid öppe amene Zuefausprinzip entschprächi. Entschpruchi. Entschpriechti.


	Das heimer iz abr schön usegschaffet, Toni. Das mues iz mau xeit si. O das mittem bärndütsche Konjungktiv; dert düre simr subr.


	Ja, das heimr erlediget, u drum ergäbe odi Querlamäue vode Uffangbecki vodr Erkenntnis überne lukrativi Ufforschtig odr Abforschtig usrichend Uskumft übere bedurlech Vrfau vom Zahnschpangeunwäse, aber nume wüu o im Beriich vode Don Quichoterie ude Sancho Panse ke einzigi Schtrömixmängeverminderig ide augemeine Glägeheizvrzögerige cha zueglah, umglah, iglah, umxetzt odr usxetzt wärde.


	O we angäblich aues duet fliesse, widr aut Griech seit, so mues doch äntlech u nachwislech chönne berücksichtiget wärde, das grad im genereue Gwässrwäse odi optimale Fliessgschwindigkeite no lang nid erloubt u drum eifach gäh si.


	Vorusxezt isch nüt.


	Audi ungerschidleche Rektauforme lösech ja numeno vo Hang la bemüehe, usi benötige, wemese scho duet begradige u begliche u bereinige, no lang ke Zuesatzbeschprächig, nume wüu e Einheitlechkeit grad i däm Bereich übrhoupt nid gäh u scho gar nid gfragt isch.


	Sische reine Fau vo Individualismus.


	Sägemrs eso: Das isch no lang ke Erklärig für di Vrwachsige vode Oberklassige, wüu we scho vo Effizänz Tred isch, so mues doch zerschemau es gägesittix Grundvrtoue chönne vorusxetzt wärde, nid wahr?


	Du hesch hie es Söiferli.


	Wo?


	Da, am Chini.


	Ah? Merci.


	Du söiferisch schon widr.


	I söifere nid.


	
Du söiferisch gäng, Koni, immer denn, wede


	ines Züg chunnsch. De söiferisch aube grad.


	I söifere nie.


	Wo simr iz vrblibe?


	Bim Grundvrtroue.


	Äbe. Numeno zkomunale Flüschtere isch offizieu zuegglah, unes ligt grad a däm breit aggleite Flüschterton, das grad di hufiseförmige Flädrmüs iri grosse, säguartige Ohre, wo würklech wi Hufise usxeh, düe schpitze u am Liebhaber odr adr Liebhaberin so iri schpontani Flugbereitschaft düe azeige.


	Es cha zwar no lang nid vo Rächt u Ornig gredt wärde, abr dr witrümig u witflächig Abwurf vo chline Plüschtierli überz ganze Kataschtrofegebiet isch lengschtens vorxeh, wüu niemer laueret freiwiuig ide inkontinänte Usschweifige dasume, bevorer nid subr dürefinanziert isch, u niemr erlöst di gussisige Bratpfanne vo irne enorm schwäre Techle.


	Aui Vorignommeheite u aui schtaatlech vorgschribnige Vorsorgemassnahme, ganz glich weli, ergäbe zäme grade effektivi Nussschaleformazion, wo nid nume di eiarmige Gouner duet usefordere, sondern odi optimale Zwärghüehnerentwürf duet notopfere u ufpfropfere u absorbiere u eliminiere.


	Ufpfropfere isch guet! Drum heimr ja grad ide Boumschuele e zimmli unerlässlechi Unschtimmigkeit müesse feschtschteue. Uf die griiffe fasch aui Buntschpächte u Zugpfärd muetig zrügg, wene dr Sinn drnah schteit, usi chönne bocke, solangsi wei u soviusi wei. Das schläckt ke Geiss ewägg.


	Ei einzigi Usnahm blibtis vorbehaute, nämlech Zuniversum säuber. I sire unändleche Usdehnig vrschteckzech es wahrs Gheimnis, uf das hie no niemr isch cho, wüu sogar Tabfaubesitigr, abr o Tumschtanzregler sech sitteläng druf bezieh usech drbi ke einzige Plämu wei leischte. Si erloubesech tazächlech ke einzige Fähler.


	Was nid eifach präzis cha bezeichnet wärde, blibt im Dungkle vom Wäutau vrborge u blibt so unbekannt wi nume öppis, wahrschinlech für immer, muesme grad afüege.


	
Abr uf di zwifuhafti Anahm müesse o mir säubr zrüggcho, schüsch blibemr numeno adr Obrflächi hange u müesse idr Chuchi ga Heftpflaschter sueche, nume umt Schnittmuschtr zvrschtecke.


	Grad di Zaaggihüng vo Nussknacker udi bodeschtändige Wurzubehandler u Seifelougr ungrde Quacksaubr nütze di einmaligi Glägeheit us, umsech inere dütleche Säubschtbesorgig vodr labile Seelelag udr Flächebedeckig vode Kongkursvrwauterinne umztue u drna grad gaz schpaziere, umdi eventueu ufträ-tende Rücksichzlosigkeite vode Uswäglosigkeite ztrenne uz vrsinnbiudleche, zvranschouliche u aune Intressierte zuegänglech zmache.


	U was nid bi drü ufde Böim isch, wirt erbarmixlos zu Maggi vrarbeitet u cha numeno ufz Igriiffe vode hautlose Gaschtlose u vode hautbare Ungrhoselose hoffe. Aues angere isch Hawas.


	Du seisches. E bemerkenswärti u fougeriichi Iträglechkeit isch das abr o nid grad; viu zlang heidi Syschtemiflüss übrdi Rotouge udi Rosstüüschr ufdi Chrangheizfäu igwürkt, so dasme da drinne ke anähmbari pärsönlechi Meinig meh chönnti finge.


	Numeno di notorische Wägfahrschperine blibe i irne knapp definierte Ischtelige, wüusi ja gängno di vagi Hoffnig hei, übrdi wittere Usflüss vode Iflüss e Igang zum Zuegang u zum Usgang vodr Gschicht zfinge, odr wenigschtens nützlechi Gradusflüg id Schpante vode Kante u ufde Plangke vode Flangke zübrcho.


	Ja, sichr. Abr es mues drvo usggange wärde, das audi Bemüehige wahrschinlech chum zu nennenswärte Ergäbnis wärde füehre.


	Meinsch?


	Es git ke reelli Hoffnig uf schpanischi Nüssli meh. O Twiibeeri si vrbi.


	Twiibeeri o?


	Twiibeeri si grad psungrs vou vrbi. Abr Twäuesittiche hei müesse ixeh, das iri Zitt isch cho udi diverse Kässeli nümme fürdi tüü-re Hirseschtängeli wärde ufcho.


	Das gschparte Gäut darfme eifach nümm für das nutzlose Gfotz vrputze u vrggänggele, u drum überlösi di gułdige Chefige de fautsche Wäuesittiche ude fautsche Wäuebrächr u behäufesech mit wulige Gaffeewärmr, wosi zu härzige Eifamiliehüsli umgschtautet hei.


	Ja, u dür das rettesi immerhin Tornig u Toptik im Grosse u Ganze, o we di fridleche Ergäbnis nid de schpezifische Aforderige u o nid de übrgordnete Aschprüch chönne gnüege.


	Sische reini Klassefrag, wemi fragsch.


	Nume di Nachtschattegwächs vrschtecke no usrichend Granulat u Konzentrat, so das dZuekumpft fürz Erschte xicheret isch.


	We o nume vorlöiffig.


	Wo simr iz vrblibe?


	Hesch dr Fade vrlore?


	Nei, wart: Di witrichendi Übrschaubeflügig vom Bäupmoos us ungrufe, une Ungrschaubetribig vo obenabe, wo ono fasch längt, si immrno i wittr Färni, wemr wei ehrlech si, u wär gloubt, är heigi dr Kamm vom Schpitz scho erreicht, xehzech schnäu mau beloge u betroge u vo niemerem meh erwoge u erzoge u vrboge.


	
Das meinsch du.


	Ja, das meini säubr o. Aues isch no viuz unusgwoge, u das isch vrwärflech. So cha das nie e Ifluss ufz ganze Züg näh. Di ganzi Iiflussnahm wirt behinderet.


	Nüt isch eifacher, aus i auer Ergäbeheit e übrtribeni Vorsicht la zwaute, wüusi nüt choschtet u nüt brucht u nüt bringt.


	Ja, abr so chunnt di heilsami Isicht ufis zue, daso dSchpitzeklöpplerinne no lang ke anähmbari Durchfauquote chöi erreiche.


	Wärsech auso nid ufd Gebiezaforderige cha einige, mues drvo usgah, das dWägfahrschperine grad reihewis düregheie ut Thermoschannene viu meh Ufwind wärde übrcho, aus übrhoupt vorxeh isch xi.


	Wär izno Pflügu ufschpannt u si Flugbereich wot uswitte, mues ärnschthaft drmit rächne, das odi Ghauzforderige vom ganze Bodepersonau wärde schtige.


	Dasch nume logisch. Scho hütt lige di Pennr udi Grännisieche imene mächtige Ufwind. Si lege iri Bei ufd Pułt u achtesech scho lang nümm uf das örtleche Züg odr uf das lokale Gschtürm u uf das ganze regionale Glir u Gfotz.


	Abr si blibe immr früntlech u offe, ume chane eifach nid bös si, wüu si si usi blibe drbi immr inoffensiv, interaktiv, komunau u arglos, sogar guetmüetig, wemi fragsch, o we iri schwarze Zäng scho lengschtens übere si.


	U iri schwarze Locke si gäng vo komische rote u grüene Wulefäde dürzoge, wo sittlech abehange u aune zeige, dasse nüt u niemr cha lasi, o nid zTschamaika, wosija di vrrücktischte Frisure hei.


	Ztschamaika scho gar nid.


	Du seisches. Ztschamaika niemaus.


	Niemaus im Läbe zTschamaika.


	Es nützt auso nüt, wedi erfahrene Seemännr druf beschtöh, iri Schiff säubr zvrsängke. Es blibt de Schiffseigner numeno iri ergäbeni Hifüegig iz Unvrmidleche, u wesi drvo usgöh, das numeno simpli Schtrasseröibereie di einzigi erkennbari Zuekumpft vom lokale Hamschtrgschlächt u vom ganze Hamschtrgschäft chönne si, de lömerse i däm Gloube.


	De lömerse i däm Gloube, du seisches. Dr Tümmr git nah, udr Gschidr geit hei ohni zzahle.


	Heimers ize?


	Ja, mir heis, abr mir blibe dranne. Iz loufz gradeso gäbig.


	Das weimer iz nid vrlauere, Toni.


	Nei, das weimr nid vrlauere. Nume e massivi Vrtürig vo Yoghurt, vom Honig u vom Basmatiris chönntis no i üsere ganze, zimmli abwägige Vrweigerixhautig iz Wangke bringe, wüu we dr Zug einisch abgfahre isch, de fahz zZangge ersch grad richtig a, wüu wedi Zugpfärd nid wei zieh, de nützt aues guete Iirede, Zuerede u Bittibättimache, aues Wouwoue u Guetrede nüt meh, das kennemr.


	Ja, das kennemr guet, Toni, du seisches. Es git settig, di phoupte sogar schtur u fescht, das one Geisle i settige Fäu nümme würdi chlepfe.


	Grad i settige Fäu nümme! Tamaassig wär


	eifach zgross.


	
Viu zgross, würdi säge!


	Viu zgross, Koni, viu zgross! Du hesch rä-cht! Drum ligz einzig u elei im Ermässe vo jedem einzelne, obr au dene küehne Phouptige übrhoupt no wot gloube odr nid.


	Ja, une vorzognigi Wahrheizprüefig ergubti ja numeno vagi Anäherixwärte, wo sichr nid ussagechräftig gnue für aufäuigi Entscheidige wäre.


	Wemeris auso numeno uf fahli u kahli Vrmuetige möchte abschtütze, sägemr emau, de blubtis numeno e einzige Uswäg offe.


	Nämmlech?


	Nämmlech dr Uswäg übr di Vorzugsmeile vodr augemeine Glichgüutigkeit udr umfassende Sorglosigkeit.


	I auer Belanglosigkeit, Toni, i auer Belanglosigkeit!


	Das seitis nid öppe der Gloubensvorbezugsbevoumächtigt säubr, das erklärtis dr Gloubensvorwaggis vodr Usdrucksvorsorg i auer Ärnschthaftigkeit.


	
I weis. Numene Schpatz ufem Dach wär üs no wiukommener ause Flöige im Flöigegittr, wüu mir gäbenis aui Müeh mittere klare Ussag, mittere klare Usschprach u mittere klare Usnützig vonere ehemaus fründschaftleche Überikumft.


	I dämm simr u blibemr i auer Zuevrlässikeit ferm u fromm u früsch u frei u froh une chli fad, ehrlech xeit. E schprachlechi Rückschtuefig lömeris abr nid la gfaue, udr heissglüffnig Chochtopf vode Meinige blibtis je lengr je meh erhaute mit sim ganze Vrhaute, Erchaute u Vrwaute bi auem Abschpaute u Enthaute.


	Nume Tnotufnahm für Trägewürm ergubti none gwüsse Sinn, we o Tumschtäng vomene gwautsame u unufhautsame u unumcherbare Abgang nümme so witt ewägg lige wi oscho. Abr üsi Hautige u Meinige drzue si scho lang nümm gfragt, Toni, um ehrlech zsi, usi wärde o nümm usgnützt u si o lengschtens nümm erwünscht, umes mau so düttlech wi müglech uszdrücke, wüu niemr beschäftigezech no mit abghaufterete Räntner u uninschpirierte Nonnene, mit eisitzige Pensionäre u usgmuschterete Klone adr Rhone ungr, mit wärchlose Wärchtätige u chraftlose Diakonissinne i irer auerletschte Sinnkrise – so wi mir.


	Das hesch iz abr subr usdividiert, Koni! Das muesmedr zuegeschtah! Dä ganz Ufwand wü-rzech eifach nümme lohne, udi offesichtlechi Chraftlosigkeit vode ehemaus chraftschtrotzende Muskumanne, Aupetanne, Bratpfanne, Musumanne, Badwanne u Narkomanne wäri gwüssermasse ad infinitum vorprogramiert, wüu o dDiabetiker sech langsam zu Wort würde mäude.


	Si louffe dür dungkli Gäng vode füechte Vrlis vode düschtere Vrlasse wi i Melasse u düesech bide makabere Vrpflichtige ude nekröse Umschtäng bediene, sisch eifach krass u fasch unfassbar.


	Ke Macht vodr Wäut chönze drvo abhaute, sech mit Meischöube zbediene, odr mit Meischrapfe, Bartwale u Mondschtapfe, wo zwar gar nid fürse tängkt si u o nid fürse beschtimmt si, abr o nid fürse geignet si u weder fürse vorxeh si, no jemaus fürse wärde vrwändet wärde chönne.


	
Si sözech iz liebr druf konzentriere, nid zschnäu zässe u jedi Form vo zwifuhafter Nahrig u Ernährig muetig, tapfer u entschide zrüggzwise. Schliesslech wüssesi säubr ganz genau, was guet fürse isch, u was nid. Si zeige au e längi Lischte vo Sache, abr ersch uf Site einedrissg wärdemr äntlech erfahre, was fürse geignet isch, u was nid.


	Nume die ischrängkendi Anahm isch für seie vorusbeschtimmt, u im Himu obe überchö-mesi de sowiso numeno Manna u Nektar.


	Isch Nektar nid zuckrhautig?


	No schtömr nid idr Schlange vorde amtleche Schauter, no ergäbesech für üs chum Zämehäng, no erwartemr gfeschtigti Erfahrige u präzisi Erlüchtige im Bereich vode pärsönleche Ernüechterige, abr di wirtschaftleche Notwändigkeite hüffesech langsam u füehre zu fasch unübersehbare Notschtäng u breitwiuige Zueschtäng o idr Energievrsorgig u idr ganze finanzieue Vorsorg, wo viu vo üs scho fasch lat la vrzwifle u langsam latla Tmasse erfasse u la erhudle bis abe ufd Karkasse.


	
U we ersch Tmasse erfasst wärde, de geiz nümme lang bis zude Tasse u zude Kasse ude Rasse idr Masse.


	Me chas ruehig betone: Wär nid bi drü ufde Böim isch, wirt vode Pavianhorde gnadelos ergriffe u rübis u schtübis ufgfrässe. Da kennesi kes Pardong u wärdesech e Dräck drum kümmere, was für miggerigi Usrede i settig krasse Fäu vomene settig trurige Grundvrtroue mir immr widr vo Site vode Paviane vorxetzt übrchöme.


	Nume komunaus Flüschtere isch izno zuegglah, unes ligt grad a däm breit agleite Flü-schterton, dasdi hufiseförmige Flädermüs ihri grosse Ohre gwundrig düe schpitze u drmit irem Liebhabr oder irer Liebhaberin iri Flugbereitschaft düe azeige.


	O we ono nid ärnschthaft vo Rächt u Ornig cha gredt wärde, so isch doch scho nume dr witrichend u witflächig u mehrschprachig Abwurf vo chline Plüschtierli lengschtens vorussehbar u oscho lengschtens vorxeh, wüu niemr tschirgget unnötigerwis dür inkontinänti Usschweiffige, u niemr erlöst di gussisige Pfanne vo irne extrem schwäre, gussisige Techle u Telefon.


	Aui Vorignommeheite u aui schtaatlech vorgschribnige Vorsorgemassnahme ergäbe zäme nidemau ei einzigi, effektivi Nussschaleformazion, wo nid nume di eiarmige Bandite täti usefordere, sondern o di optimale Zwärghüehnerentwürf würdi notopfere, ufopfere, ufpfropfere u natürli abchupfere.


	Heimer das nid aues scho einisch xeit?


	Was?


	Das aues.


	I weis nümm. Cha scho si. Mänggisch simr haut zimmli übrforderet.


	I gloube, mir widrholenis, Koni.


	Das cha scho si. Immrhin simr scho zwe auti Sieche, wo scho chli gaga si.


	Zwe auti Seckle, wo scho fasch übere si.


	Zwe auti Püntle, wo scho fasch schtingke.


	Mit chline Buebepfiiffli.


	
Das schtimmt. Im Auter übrchömemr widr


	di chline Buebepfiiffli vo früechr.


	Dasch dRach vodr Natur.


	Fahremr wittr!


	Gömr übr Liiche!


	Auso, me chas ruehig no einisch betone u beschpräche: Wär nid bi drü ufde Böim isch, däm blibe numeno di biuige Usrede vonere aumählech ändende, vöuig übrflüssige u lengschtens usrangschierte Exischtänz.


	Di wichtigschti u eifachschti Grundregu isch eigetlech liecht u schnäu durchschoubar: Wär kes Bachpułver meh het, übrchunnt o kenr lockere Chüeche meh häre. Das isch liecht zvrschtah u für aui eifach zbegriffe.


	Forscher hei chürzlech im Amazonas e acht Metr längi Anaconda entdeckt, u wär wot wü-sse, was i irem Buch isch gfunge worde, muessech zersch mau dür mehreri Kilometr Reklameschrott kämpfe.


	Wahrschinlech heisi drinne dr Endo gfunge.


	He?


	
Dr Endo Anaconda, weisch. Usgrächnet dert


	häre hezne vrschlage, dä Zaaggihung.


	Das würdmi nid wundere. Weme sech äntlech dür au di Kilometer vo Schrottreklame düregworgget het, muesme grad aus Erschz feschtschteue, dases für nüt isch xi. Niene wirt eim xeit, wasme im Buch vo dere Anaconda gfunge het.


	Aui Tierli vom Meer u vom Dschungu bitte dZueschouer zwar um Vrschtändnis u Nachsicht, abr niemr isch gfeit vor settige Legr. Aui flüge ine, aui. Nume Wägelagerer, Brigante u Schtrasseröiber legesech quer i Wäg u lagere i auer Schtiui i schwäre Chöttine um Twett. Es sija aues nume Chöttischträflinge.


	Wär witrforscht, luegt i Tschnitz, u im Gägewind schtöh immr nume di Waufangflottene udi Wangfaurottene vode Fangwaurottene vode Waufangschottene ude Fangwaurottene, u we dä düttlech Hiwis nid sötti länge, de fische di Fischr ungr de Tische widerume numeno im Trüebe, u zwar hie wi dert u dert wi hie u überau.


	
Nume zueglassni Eierbächr chöisech im Gä-gewind no einigermaasse ufrächt haute, wüusi iri Eier schtütze u wüu iri Ungrtane ke Müeh schüche, irne Vorxetzte zgfaue.


	Das mache Terbschlicher oso.


	Me seit däm Houdrhonig, i aune Variante u Forme u Farbe u Bewegige. Nume umdr Sach grächt zwärde. Gnüsslechkeite si drbi kenr vorxeh, ut Zwäckabgabe erreiche Tadrässate ide säutenschte Fäu.


	Ja, da chasch aube lang warte.


	Bessr wärs, wedi dungkle Korkeiche, wo zwar viu Schatte schpände, die übrsichtleche, abr schier ändlose schpanische Korkeichewäuder vode schpanische Korkzapfeproduzänte di eifache Korkzapfemachr nid immr so untrtänig würde behandle, so dassi numeno am Bode würde dasumeschnaagge, wüu es hezzech ja lengschtens dasumegredt, das di vile Generazione vo aute Korkeicherinde vode Korkeiche ide lockere Korkeichewäuder vode schpanische Korkzapfeproduzänte bide Korkmachr nid immer vomene schier unerschöpfleche Übrfluss chönne usgah.


	
Das hesch iz abr widr schön xeit, Koni.


	Meinsch?


	So schön hesch das iz xeit, Koni! U wode rächt hesch, hesch eifach numeno rächt.


	Ibi no nid fertig, Toni. Pouse si axeit, usi wärde sorgfäutig planet u meischtens o korekt ighaute. Churzi Ungrbrächige si da nidemau mit iberächnet, u psungers langläbigi Zapfezieherkolone us Agadir u Marakesch erschwäre Tumschtäng erschno zuesätzlech.


	Abr audi Chöttifrage si ja lachhaft banau.


	Niemer geit drvo us, das Tchöttine jemaus chönnte gschprängt wärde, wüu jedi Chöttischprängig ergubti eifach ke Sinn meh, grad ide Ouge vode Chöttischträflinge!


	Wohäre sötte di gschprängte Chöttine deno ga, wesi, brutau i Schtücki gschrisse, sech chum no chönnte bewege? Sägemau?


	Äbe. Vilech söttmese eifach irgendwo idr Schür amene Nagu ufhängke. So wi Tschüeu bide amerikanische Puritaner, oder wiz schw-äre Wärchzüg bide Farmer im mittlere Weschte. Dert hängkesi aues ade Wäng uf.


	
Odr mr erschparenis di Müeh vomene gordnete Rückzug, wüuja Rückzüg chum je gordnet chönne si.


	Di einzigi Müglechkeit beschteit tatsächlech numeno idr Awändig vo Tigrbausam vom Dokter Aw Chu Kin, wo praktisch für aues cha vrwändet wärde, o für Hutabschürfige, Muggeschtiche u igwachsnigi Zäjenegu.


	U doch fingemrs immr widr unerhört, das grad dZwärgfingke iri Fingke bis zum Usenangergheie müesse trage, sidr das di Lämmergeier seeleruehig iri Lämmer oni zzale dörfe mitnäh, une Huffe Beobachter schtröme unfragt häre u schtune abdr ganze, einzigartige Farbepracht vomene volatile Nidrgang.


	Abr niemr vrmuetet higr de gäube Fingke, wo hingke u schtingke, e usgmachte Franzos ide rote Hoose, wo toose, wüu scho nume dTragwitti vodr Elementarisierig vode Elementarteili vode tragende Bauke vode Tragbare zu kene psungere Ergäbnis chönne füehre.


	Das weis jedes Ching.


	
Trotzdäm schwöre di tapfere Alemanne uf iri solide Putzbürschte, wosi ja de jenische Husierer abgchouft hei, wüu di Jenische pungkto Bürschte immr im Rächt si.


	Odi Langobarde ungr de vile Barde vrschtö-sech vorwiegend oder grad houpzächlech numeno aus Künschtler adr Musigfront vodr ganze Musiggschicht mit au irne Langschpiuplattene us Vinyl u Polyäthylen.


	Ja, das chamene nid vrwehre, das chame niemerem vrwehre, wüu nume usxuechti Narkomanne us Norwege di Fahrprüefig übrhoupt ersch würde beschtah. Nordisch, weisch, gäng nordisch aghuchet. Dert, wode nume muesch huuche, u scho hesch Biecht am Bart.


	Wasis abr nid sötti beunruehige, sidi Amöbe ungrde Ameise, wüu ke einzigi Bakterie het scho mau Tnazionauhymne usswändig drhär xunge. Schteudr scho nume mau e Bakterie vor, wo Triztim Morgenrot daher duet singe!


	Mir vrwise ufdi idrückleche Zwärgformazione vode patriotische Zwärgfingke, wosech sit jeher gweigeret hei, übrhoupt jemaus Fähler zuezgäh, wüu grad Fingke meischtens dr unerschütterleche Meinig si, si begöngi kener Fähler.


	Das phouptesi säubr. Abr aus einzigi.


	Sisi tazächlech praktisch fählerfrei u bewege sech usschliesslech imene gschützte Umfäud vode hängige Nazionalitätefrage, wo sowiso scho lengschtens übere si, chum heisi agfange. Si schutte ide lokale Vereine, u das ono im höche Auter vo vierzgi u sogar mit dütleche Buchasätz u Gumichnöi im Lädrmiljöh.


	Ja, di si dütlech zxeh. Abr ke einzige Lochfrass chönntme beaschtande, wüu iri Müeter sech umse würde kümmere.


	Si luege guet zuene, so dasne nüt fäut, onid früschi Briosch zum Zmorge, udi usgwäute Userwäute müessesech chum no umd Bemässig vode aufäuige Erfordernis kümmere.


	Ganz im Gägeteu: Iri Müeter schtöh ide Chuchine u düe gfüuti Artischocke zwägmache, uf die o mir aus unpättni Gescht nie möchte vrzichte. Es git nüt Bessers aus gfüuti Artischocke uf itaujänisch. Ig ämu kenne nüt Bessers.


	
Gfüuti Rigatoni.


	Guet, gfüuti Tomate odr gfüuti Paprika gö o.


	Gfüuti Paschtetli. Gfüuti Tintefische u gfüuti Tintefessli.


	Nume usgwiseni Abschtanzhauter u iri notgedrungene u notorische Schteuvrträttr hei fouglech none Müglechkeit, umgheiti Wuł-chechratzer nachträglech zbesichtige odr zbesittige u eventueu die nötige Vorsorgevorcherige zbeanschtande, wes umz Vrrecke mues si.


	We o nume zuefäuig Awäsendi sech ade üssere Forme sötte schtosse, de cha ganz unvrbindlech druf higwise wärde, wi mängge unnütze u nutzlose Naselumpe ide breite Schublade vodr Augemeinheit subr glettet vrblibe isch u dert vilech sogar jämmerlech vrändet isch, oni jemaus widr prucht worde zsi.


	Niemer het jemaus meh drigschnützt aus mir. Das isch zherte Zlos vode vrgässnige Naselümpe vo Lüt mit loufende Nasene. Vode vrgässnige Socke ungerem Bett weimr hie gar nid ersch rede.


	
Wär abr ufenes Widrluege us isch, muessech im Klare drübr si, das grad zÄngland äne nid auzusehr uf Familienäme beschtange wirt. Weme dert Muller heisst, sägemr emau, de chame dert problemlos o Fuller heisse, odr o Buller odr Kuller – faus das gwünscht wirt. Kes Problem


	Das schpiut dert ke Roue meh, schtimmt. Näme sine dert glich wi nüt angers.


	Oder Barber schatt Barbera.


	Weme wot, ja. Wemes so lieber wot ha. Es brucht kenr Rächtfertigunge drfür.


	Uf jede Fau beschtöh so oder so o dert Familienäme nume us Schall und Rauch, wime seit, auso sogar zÄngland äne, wo doch di ganze fürnähme Adusgschlächter gängno dasumekreuche u dasumefleuche, u we dert öppr uf si Familiename immrnone psungere Wärt leit, de ischr haut säubr tschułd, wede vrschteisch, wasi meine.


	Trotzdäm vrfüege grad dert dPartikularischte ungrde Nonkonformischte gängno übr usrichende Naseschlim u Racheschlim, umno aschtändig chönne iz Gras zchodere, wüu idr Eigeprodukzion vo Schnudr u Chodr sisi dert äne Wäutmeischter, wime weis, was abr vouksetymologisch e ganz angeri Abteilig darschteut aus dr Schportfaktor.


	Nume drum redt dr Fachma vorwiegend vo Schnudr odr Chodr, auso entweder vo Schnudr, oder vo Chodr, um die sachlech korekti Ungrscheidig vo Naseschlim u Racheschlim dütlech zmache, uner fragt drzue ono schinheilig: Schnudr odr Chodr? U drzue hettr eim Tpischtole vort Nase.


	Sische reini entwedr-odr Entscheidig.


	Odr är fragt schinheilig: E Wiisse oder e Grüene?


	So wi Bluet odr Läbe?


	Schwinix odr Wiud?


	Chopf odr Zau?


	Grad odr ungrad?


	Lädr odr Ggädr?


	Hang odr Fuess?


	Thee odr Ggaffee?


	
Tlag isch auerdings zimmli konfusiert, usi blibt o zimmli konfusiert, um ehrlech zsi, obmer iz wei odr nid.


	Mir gwöhnleche Eierchnättr u Schnäbisuggr schpöie dr Chodr eifach use, wes grad so gä-big geit, udr Schnudr ziehmr eifach ufe u schlückene schnäu abe, abr aus Schnudr, nid aus Chodr, u drzue wartemr drbi gäng ufenes augemeins u dütlechs Missfaue vode Umschtehende, wüu es ghörzech eifach nid, dr Schnudr zersch dröhnend dürt Nase ufezzieh u när erschno lut abezschlücke.


	Dasch grusig.


	Das gfaut de Müetere nid, usi wiise idr Regu ono mängs Jahr nach ihrem Abläbe druf häre, dasme doch gfäuigscht für au das Gschnudr Tnaselümpe söu bruche, wüu di sige ja drfür gmacht, sägesi, u nid fürz Brüueputze.


	Wemr abr dr Schudr ide Naselümpe vouksetymologisch müesste berücksichtige, würdemr einersiz ine durendi Körperschtari vrfaue, mittere aschliessend drohende geischtige Gfüeuslähmig bis zur definitive Umnachtig, u angersiz ine hektischi Tribhaftigkeit mit unvrmidlechr Körprübrbelaschtig cho, wo aune arme Umschtehende nume ufe Sack giengti.


	Was iz?


	Zklassische griechische Dilemma isch da.


	Das autpersische Paradoxon schteit im voue Tagesliecht.


	Das autägyptische Axiom wirt plötzlech häu widr Blitz u erblasst vor Schreck.


	U mir erzittere vor däm innere Konflikt u vor sinere Tragwitti, wüu früsche Schnudr im Naselumpe latis la erflimmere u la erzittere, we nid sogar la entrinne u la erblasse, so dasmr sogar am Chünig müesse zAder la, wüu ke einzige Hochgebirxfauke u ke einzigi Tieflandweihe würdisech jemaus drzue häregäh odr sogar la umschtimme, di hochglobti u viupriseni Sugfähigkeit vode ämmitalische Naselümpe vom langnouer Märit zbezwifle, nume wüu e agmässnige Erfahrixrichtum nidemau drzue würdi länge, dPsitzschtäng vode Psitztümr vode Psitzlose ude Psitzende zgarantiere.


	Ehrlech iz?


	
Wi meinsch?


	Isch das amtlech vrbürgt?


	Logisch isch das amtlech u behördlech u schtaatlech vrbürgt! Das klappere ja dPlappere vode Husdechr! Ud Daggle vode Paggle u sogar dDiräktere vode Fäcke ut Meischtrsingr vode Podescht obenabe!


	Isch das wüsseschaftlech erwise?


	Logisch isch das wüsseschaftlech erwise! U wie das wüsseschaftlech erwise isch! Das isch so öppis vo technisch, wüsseschaftlech u filosofisch ewise, das chaschdr gar nid vorschteue! Theoretisch u praktisch! Läck Tschimi, isch das wüsseschaftlech erwise!


	Abr e anähmbar suberi Sach ischo das o nid. Mir löhnis nid la tüsche. Ganz im Gägeteu: Di vile provisorische Notschtromgruppene vode vile provisorische Buchtanzgruppene würdesech erschrocke umdi vile bänsinorientierte Notschtromaggregat vode vile Notschtromer ude vile Notschtromerinne gruppiere, udi schwäre Tiefladr hätte viu zviu mittem aschträngende Uslaschte u Usmässe vode Ampère ude Voltage u am müehselige Ablade vode rächt unübrsichtleche Manguerschinige bide Schafherde ztüe. Schtimmz odr hani rächt?


	Bide Schafherde?


	O bide Schafherde. Säupvrschtändlech.


	Abr chöisech zum Bischpiu dBorkechäfr no drmit abfinge? Chöisech dMeiechäfr no drmit zfride gäh? Sägiz mau!


	Äuä chum. Da hesch o widr rächt. Da muesme eifach umdängke u ablade u Tgremschnitte umcheere u vilech ganz abeschlücke.


	Äbe. Tmeinige si u blibe hüt no teilet u no lang nid gheilet. Abr trotz intensive Umfragewärte ergäh di Meinige u Mahnige ke einheitleche Sinn meh im ganze Glöu. Sisi übrhoupt teilet, so das bi Wittem ke Übrblick meh müglech isch.


	Si nid di chline, farbige Korauefischli im Korauemeer drann tschułd?


	Wi meinsch?


	Am grosse Bariereriff hei di Schluchbootbesatzige ke diräkte odr zwingende Zämehang mitte beschtürzende Muetmaassige vode Usslandredaktore meh xeh, chönne odr müesse di ussländische Beobachter erschrocke feschtschteue, udi Toucher touche dert äne vrgäbe nach Eierschwümmli, Chegele, Giraffe, Gaffeewärmer u Schtockänte; si hei dert ungr i dene viufäutige Ungrwassrwäute numeno lengscht vrgässnigi Schiffwracks vo gschitterete Expedizione gfunge, u das grad massehaft.


	Abr di burmesische Aschtronome berächne ganz korekt, abr absolut sinnlos u würkixlos dr Kreislouf vode Planete, wosech ja glich nie vränderet, genau wis üs di äbeso würkixlose Ergäbnis übrdi zuesätzleche Wauvrwantschafte vode Zuefausvrwantschafte vode Antennefischli ude zuezognige Televisionsmontöre immr widr zeige. Es blibt auso de ouschtralische Pfadfinder numeno di meh aus enttüschendi Isicht, das Grossrumdiscos u Flachlandmeduse chum i glich Topf chönne gheit wärde, ohni dassi drbi di Diözese vode Dioskure unabsichtlech düe ramme u vrdamme.


	Ja, guet, ramme u vrdamme. Churzi Pouse zwüsche de lengere Pouse chönnte scho für churzi Zit fürne gwüssi Entschpannig sorge u vilech sogar mittufrischtig Abhiuf schaffe, so das wenigschtens churz cha ufgatmet u aschtändig cha düregatmet wärde, wemi fragsch.


	Tieffeatmig, vrschteisch? Vo Grund uf!


	Abr lengrfrischtigi Ufforderige blibe drbi fasch würkixlos, usi blibe uf jede Fau ungnutzt.


	Ungnutzt? Was heisst das?


	Ungnutzt. Nid gnutzt. Si wärde auso nid prucht.


	Ah, si wärde gar nid prucht! Iz vrschtani!


	Kes einzix säubrgmachz Boumhus hezech jemaus ohni klari Angscht uf Tescht usegwagt usech sorglos uf dZweige useglah, u ke einzige Dorfschmid hezech jemaus freiwiuig zur Vrfüegig gschteut, nume umdi pruchte Pflaschtr izsammle u tifig widr izschmeuze.


	U wittr?


	Wemeris auso nachde Ursache vode Flachpresse ude Kompresse ungde Komparse düe erkundige, vrrouchne grad di viu zknapp berächnete Frischte ufdr Schteu, udi landwirtschaftleche Bärgbewirtschaftige mit au irne wouxinnte Hiufene wärde au zäme übrflüssig u unfreiwiuig gnötiget u gschrötiget u prötiget.


	Prötiget? Was heisst das?


	Si wärde fürig praate, vrschteisch? U drumm chame de Grobmotoriker ungrde Banane mit irne Flouse im Chopf nid würklech äxtra Vorschueb leischte, udi unzählige u numeno eisittige Massnahme blibe i jedem Fau würkixlos, vöuig würkixlos! Auso sinnlos!


	I ghöres ja. Muesch nid lut wärde. I vrschtah ja, wasde drmit meinsch. Muesch drwäge nid möögge.


	Würkixlos u sinnixlos, sägeni! Was nützene di schtaatleche Vrsorgixmassnahme, müesse si sech konschterniert frage, wedi Uswürkige bis iz unerforscht plibe si?


	Das weisi doch nid? Wi sötti das wüsse?


	Übrleg mau!


	Nume schnäuglöibigi Gloggetön vo Guggersrüef vrwise üs no ufdi ganzi Churzsichtigkeit vode aufäuige Erfassixfrage, uf undurchsichtigi Erläbnisforme, uf vöuig unerwünschti Zuesatzergäbnis u uf fasch ändlosi Lockerix-üebige vode änge Zuesatzopfer, wos gäng widr git, u nid zrede vode ändgüutige Exischtänzfrage säubr, wüu scho nume di Xamtsummene vode Vrluschte ungr de arterieu u konschtituzioneu begloubigte Vrchruschtige scho lengschtens übr jedes Vorschtelixvrmöge usegö.


	Lengschtens!


	Churz xeit, dr ehemaus problemlos Absatz vo burmesischem Fibrglas vrschtockt langsam zu Süesshärdöpfuschtock, u das immr dütlechr u unübersehbarer. Drwile duet dr burmesisch Härdöpfuschtock uffauend dütlech nacheschtocke u unmissvrschtändlech klar im Trüebe vrhocke, drzue im ganze Tose vrsocke u immer widr im Sumpfige vrbocke.


	Genau! Genau so! Jede burmesisch Mischtschtock schtouperet irgendeinisch überne Mischtchäfr u schtotteret drnah lisli abr unufhautsam uf Burmesisch vorsech häre, dases nid zum Zuelose sig, so wi o dr burmesisch Schtockfisch anundfürsech ganz grunzätzlech duet schtockere u bockere u immr widr duet vrhockere.


	Dasch bekannt. Das weisme eifach.


	U o dr zwöit Schtock vo aune vierne Schtöck blibt nid unbefange u unberüehrt vo audämm; jedi angerslutendi Meinig wär ganz klar unusgore, unusgwoge, unusgüferet u i irem Chä-rne erschno gägeteilig vrsüferet, auso kontraproduktiv i irer ganze Vralagig u us däm einzige Grund einfach numeno abhängig u drum brotlos.


	Das hesch iz abr subr usegschaffet, Toni! Schappo!


	Dr Ungrschid zwüsche Meer u Mehr isch zwar chli, u o zghöre isch ke Ungrschid. Wes auso umz Meer geit, beziehixwis um meh aus Zmeer odr sogar um meh Meer aus Zmehr säubr u so vrtami unüeblech, widr Binneholänder im Beijihonig seit, de müessemr gedułdig ide Rateposizione vrhare, ustehnti Warteschleife flüge u haut eifach gottergäbe uf di Sache warte, wono sötte cho odr woscho si überecho, ohni dasmers gmerkt hei.


	
Dasch wahr! Dasch vrtami wahr! Meh isch da würklech nid zmache, u söz um meh ga aus nume umenes Meer im Mehr odr umenes Mehr im Meer säubr, zum Bischpiu um Bluet, Schweiss u Träne, auso um Morchle, Jodler udr Hodler, es sig de, es göngi umene Tangkr, ume Schwangkr u umene Angkr, de gloube di Glöibigr ungr de Meersöili äntlech ono a Märli, psungers a Meeresmärli, a Meeresunghür u a Mehrheizerfahrige bide Tröigöibige ungrde Säubschtändige säubr.


	Genau so loufz ungr de abgschtuefte Meeresbewohner im Rueheschtand ap! Meh ligt da nid drin. Abr o ade grusigschte Tatorte vodr Wäut übrchömemr numeno drissg Prozänt, wüu aues angere numeno e grosse Blöff isch, wide weisch.


	Das phoupte dKosmonoute ide Ruumfährine o immr. Si hei no nie öppis angers phouptet.


	Abr was si eigetlech Aphte, sägemau? U wi wärdemrse widr los? Wi gösi widr wägg? Es paar rede zwar vo gwöhnleche Pickle, auso vo Bibeli, we vo Aphte Tred isch, abr da hiuft aues pickle nüt, wemi fragsch, ganz im Gä-geteu: Es macht aues numeno schlimmer, udi wüeschte Narbe blibe übr vili Jahr aus schlä-cht vrheilti Wunde u Schrunde adr Fige u o am Haus odr ungrde Zäng.


	Sidr packe dSoudate gnadelos us: Aues sig nume e grosse Plöff, phouptesi, u sogar dEihörner schmore idr Höu, sidr dasdi fürschpöiende Drache widr viu zlocker ghaute wärde; niene sig none schtarchi Hang vomene schtarche Souhung erkennbar. Das müessech ändere, sägesech Taschtronome ungrde Alergiker ut Agronome ungrde Eklektiker.


	Tier bitte Tmönsche um Hiuf, u das überau, wüu das aute Gugus-Hus im Rocky-Tocky odr im Honky-Tonky e bewährti Zentrale vodr usserirdische, periodische, endemische u intrgalaktische Hus- u Wiudtierforschig sig, sägesi. Sobaud nämmlech Hirsch, Schaf, Hüehnr u Geisse nümme sichr sige bim Poloschpile u bim Säburassle, sägenüs Pfroschmännr zwü-sche zwene Touchgäng, de wäri das meh auses dütlechs Signau für Tumwäut u Taawäut.


	Abr e psungrs gwungrige Aff fingt ufemene tote Boum immr öppe e vrschteckti Kamera, u iz eskaliert di labili Lag ändgüutig, wüu e Rentierherde e ganzi Familie i irem Outo duet ufhaute uz Chünixpaar vo Schpanie di Opfer no i irne Eierschale mues aträffe. Schteudr mau di Blamasch vor! Pinlechr chönnz gar nümm wärde!


	O di gröschte udi mächtigschte Hüng vodr Wäut kenne keni Vrsandchöschte meh, ut Antarktis isch gwüss nid das, wasme üs denn drübr xeit het. Me hettis denn bidr Gründig vodr Antarktische Xeuschaft e richtige Mischt vrzeut u schtändig Seich vrzapft.


	Odi risigi Schlammlawine zPeru wirt schtändig vo flügende Anemone übrfloge, abr wi eifach chunntme da a die lurende Krokodiu häre, ohni sech zblamiere?


	Dkämpfr vodr sächste Generazion chöme so schtrahlend drhär, dasme scho vo wittem xeht, dassi gwunne hei, wüu mit däm Trick übrchunntme sis Hörgrät choschtelos zrügg, u sidr düe di Tribtäter ungerenang eifach numeno wittrschtürme u wittrzangge.


	Iri Opfer befinde sech lengschtens i Sicherheit, wüu ke einzige Trick ischne zbiuig, um irne Usrede Nachdruck zvrleihe. Drum redesi ja müglechscht undüttlech, wüusi gar nid wei, dasmese übrhoupt vrschteit, wüu vrschtande zwärde isch nid iri oberschti Priorität, wisi gäng widr betone.


	Si nuschle numeno zimmli unvrschtändlechs u wahrschinlech o unaschtändix Züg drhär. Hesch gmerkt? Si murmle ungrde Kabuze i iri Pulövr ine, wo druffe schteit, i weli Universität Zamerika si schinz göngi.


	No höchr aus ufdi höchschte Bärgschpitze chönntme numeno mit Säguflügr cho, eventueu mit Gleitschirme, u beschtefaus mit Gasbalön.


	Abr wär het schone Gasbalon drbi?


	Nume zwifuhafti Schpiessxeue betätige sech imene settige Fau no aus Balonfahrer, es sig de, si sige zSaskachewan, auso zKanada äne, u düege dert mudere u chääre bim Tschudere.


	U trotzdäm heimr immr no nid zu üsem aute Schwung zrügggfunge, nume wüu di lengschtens pschteute Büechr eifach no nid itroffe si. Abr ohni di Büechr füehlemeris richlech blokkiert, chöi das abr niene richtig gäutend mache, u scho ziehmr dZuevrlässigkeit vodr Poscht i Frag u i Zwifu, wüu sidr dasdi Poscht nümm eifach nume dPoscht isch, sondern vo vrschidene, sehr zwifuhafte Firmene mit dene zwifuhafte Näme bedient, belaschtet u betroge wirt, het iri Zuevrlässigkeit bi ganz enorm schtigende Chöschte dütlech Schade gno.


	I ga gar nümm ufd Poscht. Werum sötti? Drum brucheni o kenr Briefmargge meh.


	Sogar dGanove zangge sech iz umdi letschte Bire, u niemr weis, was drhingr schteckt. Ei Sollbruchschteu nachdr angere vrlürt dütlech sichtbar a Chunde, wo zum Teu scho lengschtens vrschwunde si.


	Wo zum Teu zwar no da si, abr glich nümm da si, udi gaschtronomische Zwüschefäu wärde vo vrschteckte Kameras vo mehrere Sitte här genau regischtriert u grad aschliessend inschtrumentalisiert, so dasere Nöiusrichtig vode Gaswärk u ihrer Vrsorgixlag kes Hindernis meh im Wäg schteit. Terfahrig het nämlech zeigt, dasdi freihändige Wasserschöpfr viu aschpruchsvouer worde si, abr o viu befridigenderer schaffe, aus eifach gäng nume di ewige Nachbesserige vode vrschidnigschte Aschprüch im Nahbereich vode Plattitüde ude Platzhauter, um nid zsäge, vode Gassehouer zvrsinnbiudleche, u kes einzix Wunderhorn mah sech no adi meischtens psungrs wit gschtröite Verviufäutigunge psinne, wo dert zum Zwäck vode Nachsändixvrbesserige, wo ohni Zau vo überau här igreicht worde si, igfüehrt worde si u usgfüehrt worde si. Was sägeni? Nume umfauartigi Zwüschefäu düe hüt no dr Aschpruch uf Entschädigungsforderige erhä-be, so dasme ganz unbesorgt drvo cha usga – u mues usga u darf usga – dasdr Ändzwäck vode ganze Ufbouarbeite no immr nid erfougrich abgschlossen isch.


	Immr no nid?


	No immr nid.


	Auso immr no nid.


	Entschprächend apgränzti Fauhöchine bewürke di entschprächende Fauzahle im Aflugberich vode Schwän zu irne Kolonie, so das dr gneigt Färnsichtglasr scho denn vo dene individueue Psungerheite gredt het, auso denn, wo dr Guggr no het grüeft, wüu no ke einzigi Lachmöwe idi bereitgschteute Chörb het mü-esse ge chörble, winis di beide dienschthabende Geografe udi beide dienschttuende Geologe prichtet hei.


	Im Wułkehimu übrrage di Wułketürm di Tieflage vode Wäuetäler, u ihres Grau würkzech nid nume ufd Gmüezlag vode Liliputaner us, sondern het sogar none Aschpruch uf finanzieui Entschädigung, wime dert het ghö-re säge.


	Schiinz. Schiinz het ghöre säge. Dr Konjunktiv macht Hingerziübrschleg. Mit topleter Dräjig u mittemene Faurückzieher.


	Das isch für vereinzelti Beobachter eifach zviu. Si nähme sech zäme, usi schriisse sech sogar richtig zäme, wes mues si, nume um däm drängende Nachvrlange nachezcho u nachezgäh, wüudi huere Obsessione scho derart wit u breit gschtröit si, das sogar dGartearbeite drungr hei müesse lide.


	Ja, es beschteit sogar dGfahr, das ganz psungrs unvrdienti Belobigunge zu au dene grössewahnsinnige Phouptige drzuetreit hei, wüu vreinzelt audi historische Monumänt vode nazionale Schpitzfindigkeite nie widrleit worde si.


	U solangno dr Maschtdarm blökt udr Dünndarm iz Wäutau um Hiuf rüeft, müessmr di aute Turnschueh xonderet u vor auem pündlet deponiere.


	Nid nume trage di Querschträbr audi Handbauschpiler uftunse vorsech häre, odi Bärganemone hei i psungers geignete Fäu di Zugvrschtäbige vode Boumaschine eifach vrkoklet. Schteudr mau vor!


	Das rüeft natürlich nach Entschädigunge, abr wär wot di heikli Ufgab übrhoupt übrnäh? Niemr isch geignet drfür, u niemr hezech konsequäntrwis freiwiuig drfür odr drgäge gmäudet, wüusech niemr drum grisse het. Drum mues dr ganz Ufwand eifach apuechet wärde, wüu di Uslage vode Pöschteler bide Frösche dChöschte vode Pöschte bide Möscht bi witem übrschtige hei.


	Di transatlantische Dokumentarfiumer si abr


	drvo usgno, wüu iri Ikümpft wit ungrhaub vo-


	de nominale Gränzfäu lige.


	
Guet, es vereinzelz Schwaubeli chaja mau


	vorcho, abr doch nid grad e ganzi Schwaube-


	schwanzschwarmvrrottig!


	Grad imene settige Fau wär e suberi Gränzziehig zwüsche de ungere ude obere Leischte viu zufwändig, wüu Leischtebrüch sige schiinz gar nid vorxeh.


	Disi niene vorxeh, wüusi so ecklig si. Psungrs bide Wauleischte ude Fäudleischte.


	Me chasech abr guet vorschteue, widi französische Gränzwächter dPuppiue löla uflü-chte, wedi lengschtens vorusberächnete u vorusxeite Schattewürf ade Schteilformazione äntlech iträffe.


	E xundereti Ufmischig vode einzelne Gebirxzone isch zwar gar nid vorxeh, u widetouglechi Schpringinsfäuder eigne sech ja o nid psungers guet für usswärtigi Wäuetäler; das weis jedes Ching zDänemark, u zwar im Schlaf.


	So chas aube vorcho, das schpontani Entscheidige vode Defibrilatore nid nume di komplizierte fiutrtechnische Irichtige vode brunnschtubeartige Wassrschlössr vode Tringkwassrfassige düe beiiflusse odr sogar massiv düe beiiträchtige, wedi nachegfragte Umwärfige idi Vorschüb vode Vorgabe vodr Leischtixbereitschaft einisch chönnte ibräche.


	Nume kalifornische Zwätschgemues hetjano dGleitfähigkeit vo Schmierseife, u drum bruche di Zwäckoptimischte sit jehär di Früschhautefolie vode Lippizanerfühli aus Rammschutz, nume umdi länge Pouse zübrbrügge.


	We abr dr Zahn vodr Zitt ade zaulose Kolonade duet gnage, aus wäresi numenes Gnagi, ischdi Schtandsicherheit vode houzige Dachkonschtrukzione schnäu mau nümm ggäh u cha o nümm gwährleischet wärde.


	Drufabe mues aube grad übrgriffsmässig nachegschaffet wärde, was natürlech o zude unvorhärxehne Vrzögerige duet füehre. Scho nume drum vrgässemr di Ischprache vode Ischüübr ude Usglahne u wändenis ernöit de ufrichtige u notgedrunge de Gränzbereiche vode agschprochnige Vorlage zue. Nume so chömemr zu einheitleche u eidüttige Resultat.


	Uf die Art u Wis chöimr abr o di wichtigschte Merkpüngkt vode Merkschteue ude Merksätz ide Wärchschtett ude Ateliee zum Vorus beschtimme.


	E witteri Umschtändlechkeit isch auerdings nid vorxeh; das erwitterete Igah ufdi schwaubeschwanzartige Baukevrbindige würd Tuslaschtig wi xeit zschtarch belaschte udi ganzi Uflaschtig zschtarch behindere.


	U Tablaschtig chönntemr grad vrgässe.


	Es par Beobachter rede sogar vonere Bedrohixlag, abr das wär nume im Bereich vode Interrogativpronom dängkbar u müglech, wüu sorgsam gfauteti Häng bedütte würklech nüt Psungers, nüt Ussrgwöhnlechs u o nüt Eidüttix, wüu scho nume dTopfpflanze ufde Baukön vode Boukrane übrhoupt ke Ifluss ufdi viufäutige Rächnixoperazione meh hei.


	Si chöise o nid eifach so lasi.


	Odr heidi Suprexperte vode Absorbzione ude Woufüeuoase scho mau e schprichwörtlechi Pflanzeöifori erläbt?


	Tantwort isch eidüttig u ougefäuig grifbar, u dr Wauschpruch cha drum nid «Fische im Trüebe» si, wüu nume usgwäuti Numismatiker vrschtöhno öppis vo Plastigvrgnüegige, wüu iri kosmische Psungrheite usschliesslech im Izuxgebiet vo Schipischtene u Goufraseschtück ufde Goufplätz vode Raser lige.


	Sogar Trotazionsgschwindigkeite vode Möisebussarde ungrlige kenr psungere Ischrängkige, was e düttlechi Vrgünschtigung im Parkbereich vode komplexe Defizit bedüttet.


	Odi Vrwärfige vodr Tektonik, vodr Bretonik u vodr Melonik hei nüt drmit ztüe, o we mängge zGägeteu phouptet, u mir chöi getroscht Trouläde abela uz Fäud vode Gaschtgäbr ruume, solang no Zitt drfür blibt.


	So füegemr de Meeresschtrömige e witteri Zitadeue vodr Vrnumft drzue: Dr unvrwandt Iwurf cha Tmassnahme numeno vrdopple odr sogar vrdrüfache, abr gwüss nid haubiere odr schüsch irgendwie dezimiere odr kriminalisiere. Di Tazach erschwärt e pärsönlechi Ateilnahm gwautig, u nume di rigorose Vorwägnahme vode Zuefausopzione im Chnöiberich u ungrde Achsle säubr erliechterenis di agmässnige u erliechterete Schreglagevorgabe im ganze Kurvegschlängu vodr Tremola.


	
Abr e Asag bereitet idr Regu no ke Absag vor; das müessesech psungers di Dedektore vode Direktore ude Transformatore hingr Tohre schribe.


	Idr Regu! E meh aus schpontani Iwiuigung füehrt nid zu erfröilechere Ergäbnis aus das schtändig bemüehte Igah uf komplizierti Vorlage u ufdi abvrreckte Vorgabe im praktische Beriich; das heisech odi Schärmuspopulazione lengschtens gmerkt, usi richtesech bereiz drna u gheie nümm uf jede Seich ine.


	Kümftig söue auso, wenidi richtig vrschtah, kenr schtörende odr ergänzende Frömdiwürkige meh tułdet wärde; numeno garantiert gratinierti u outhentisch kopierti Eigekomposizione im Bereich vode intuitive Belaschtixschtörige ude transatlantische Fischschtäbli dörfe dr Fluss vode Flüss no bediene.


	Ja, genau das bedüttet fürt Schärmüs zUnvrmidleche u zUnwidrbringleche, u schpeteri Entwürf wärdesech gar nümme druf chönne bezieh, wüu we Tergäbnis so eidüttig u so uffäuig söue si, wisi wei si u wisi wei drhärcho, de chöimr ke einzigi Ablängkig meh dułde. Dasches eindüttix Xetz, wo umbedingt mues ighaute wärde.


	So heimr scho dr erscht Entscheid gfäut, was odi psungeri Inhautlechkeit usschlaggäbend wirt präge, nimi ämu a, gäu, Koni?


	Das isch absehbar, u da chasch grade Bangk mache, wüu das bedüttet üs viu, viu meh ausme gäng meint, wüu nume Teidüttigkeit säubr bewahrtis vor Plattitüde u vodr parisr Unsitte, abr o vor Flachländler u innerindische Wułkechratzerformazione im Informazionsbereich.


	Drbi darf abr nid auzu pingelig vorggange wärde, wüu e auzu schträngi Usläsi würd grad aui Müglechkeite ganz entscheidend iischrängke. Es si ja gäng nume Tiischrängkige, wonis bide aute Heudegschichte ufde aute Heudeplätz vode aute Luschtbarkeite ude aute Vouxbrüüch witrhäuffe, wüu kenr Schrangke immr besser si aus audi Ischrängkige ufem Wäg zude Forschixanalyse im genealogische Bereich, wüu wes numeno Forensiker gubti, wo numeno uf tatsächleche u wahrhaftige Gwüssenslage beschtöh, chiememr widr unabsichtlech, ungwüss, ungfragt u unerwartet i nöji u unvorhärsehbari Zwangslagene ine.

